Bjørn Medom Nielsen (S), 2007-10-09:
Socialdemokraterne ser positivt på forslaget om strafskærpelse i miljøsager.
I de sammenhænge, som er tilkendegivet i lovforslaget, finder vi det rimeligt, at der sker en skærpelse af bødestraffen, og ikke mindst er vi positive, når det drejer sig om de situationer, hvor der er penge på spil, og hvor penge bliver sat før miljøet.
Socialdemokraterne har miljøet som et af de øverste punkter på partiets dagsorden.
Alle tiltag, der kan ændre den miljømæssige belastning i positiv retning, er velkomne.
Socialdemokraterne ser miljødagsordenen som en dagsorden, hvor vi alle kan og skal agere.
Det er en miljøpolitisk dagsorden, som har mange vinkler, også en del vinkler, hvor vi er uenige med regeringen.
I denne sammenhæng er vi dog helt enige med regeringen i dens forslag.
Der skal sættes hårdere ind mod dem, der sviner i vores natur, ikke mindst når der er tale om professionelle forhold.
Socialdemokraterne finder, at positiv, social opførsel som middel mod at svine i naturen og byens rum skal imødekommes.
Det handler derfor for det første om den indsats, den enkelte borger kan gøre.
Det handler også om den indsats, der skal gøres, for at vi mennesker imellem i vores dagligdag tager det nødvendige ansvar.
Det handler med andre ord om holdninger og opdragelse.
For det andet handler det om den organisering af affaldsbehandlingen, der generelt finder sted i det offentlige rum, når vi går på gaden og er i naturen.
Det handler også om den organisering, der finder sted, når vi er mange samlet til musikfestivaler, sportsarrangementer eller for den sags skyld 1. maj-arrangementer.
For det tredje handler det om den politiske indsats i den nationale lovgivning og ikke mindst i europæisk sammenhæng.
Socialdemokraterne kommer derfor inden for meget kort tid med et politisk oplæg og deraf følgende politiske initiativer angående et rent Danmark i byrum og natur.
Dette oplæg vil helt målrettet og på letforståelig vis supplere det aktuelle lovforslag.
Initiativerne vil øge bevidstheden om nødvendigheden af, at det at handle lokalt også er at handle globalt.
Den folkelige opbakning skal have en ramme, og det er den, vi vil manifestere.
De socialdemokratiske initiativer vil bl.a. støtte aktiviteter i frivillige organisationer, der gør en indsats for at holde Danmark rent, som f.eks. spejdergruppen, der tager en lørdag langs stranden for at rense den.
Socialdemokraterne vil også støtte udvikling og forskning i nye metoder til holdningspåvirkning af os selv og vores børn.
Derfor vil Socialdemokraterne tage initiativ til at skærpe lovgivningen, så der kan udskrives bøder for at smide affald i hele det offentlige rum, og Socialdemokraterne vil fremsætte forslag om, at hundeejere får pligt til at fjerne de efterladenskaber, som deres hund har leveret på gader og veje og på offentlige steder, hvor der bl.a. færdes børn.
Sanktionen for ikke at overholde denne pligt skal også være bødestraf.
Socialdemokraterne ser generelt på miljøsvineri med stor alvor, og derfor vil vi støtte dette lovforslag om strafskærpelse samt komme med yderligere politiske initiativer.
Vores begejstring er dog knap så stor, når det handler om de tre områder, som helt uden sammenhæng med strafskærpelsen er blevet puttet ind i dette lovforslag.
Her er der stoppet ting fra L 175 og L 176 om miljøansvarsdirektivet fra forrige folketingssamling ind.
Det er en uskik, at man medtager noget fra andre lovforslag, som ikke kom igennem en folketingsbehandling på grund af det, som Socialdemokraterne dengang kaldte lovsjusk.
Jeg kan garantere for, at vi vil botanisere dybtgående i det fremsatte forslag i udvalgsarbejdet om kontinuitetsbrud og tilsynet med plantebeskyttelsesmidler.
Bl.a. vil vi gerne have hele høringskorrespondancen fra den tidligere behandling af disse forslag omtrykt til udvalgsbehandlingen.